google/wiki40b huggingface dataset:
Rõhumäärsõna

Rõhumäärsõna ehk modaaladverb näitab kõneleja suhtumist, hoiakut kõneldusse, nt ometi, küllap, võib-olla, vaevalt, arvatavasti, ehk, ilmselt. Enamasti toimivad modaaladverbid lauses üldlaiendina, varjundades lausega väljendatava situatsiooni tähendust. Nt vrd lauseid: Ta rääkis lihtsalt (adv) ja Ta lihtsalt rääkis (modadv). Või See oli õige tilluke loom (adv) ja Läheks õige kinno? (modadv)

Jagunemine

Modaaladverbid talitlevad lauses:
1) modaallaiendina, nt võib-olla, arvatavasti, vist, kahjuks. Nt Ma ei saa seda kahjuks teha; seda tüüpi väljendid on suhtluses vajalikud kõneleja- või kuulajapoolse arvamuse või hinnangu väljendamisel.
2) grammatilise üldlaiendina, nt kas, las, nt Kas eile vihma sadas?; – siin lisandub sõnale grammatiline tähendus teatud lausetüübi väljendamise mõttes.
3) teatestruktuuri väljendava üldlaiendina, nt ju, siis, nt Ma ju kõnelesin sellest; olgu siis pealegi;
4) konnektiivlaiendina (siduv laiend), nt ka, samuti, eelkõige, veel, hoopis, küll, just, kas või, juba, nt Just see ongi põhiküsimus – see viitab tähendusseosele kontekstiga;
5) intensiivistava üldlaiendina, nt no, ometi, jah, vaat. Nt Vaat see on alles uudis.
Sageli võib üks ja seesama sõna esineda lauses paralleelselt nii iseseisva (võimalik küsimustada) kui modaaladverbina (küsimust esitada raske).
Badakhshāni provints

Ajalugu

Badahšan oli kunagi osa Baktriast. 
Alates 1657. aastast oli Badahšan iseseisev Usbeki vürstiriik.
1822–1859 pidi ta maksma andamit Kondūzile. Alates 1859. aastast on ta lühikeste katkestustega olnud Afganistani (hiljem osalt Venemaa, Nõukogude Liidu ja Tadžikistani) osa.  
1873. aastal määrati Inglise-Vene lepinguga kunstlikult kindlaks provintsi piirid ning tunnustati sõnaselgelt selle kuulumist Kabuli emiirile. Puhvertsoonina Venemaa ja Briti valduste vahel loodi provintsi koosseisus Vākhāni koridor.  
Aastal 1895 jagati provints Afganistani ja Venemaa vahel ning piiriks määrati Pandži jõgi. Venemaale kuulunud osa on praegu Tadžikistani Mägi-Badahšani autonoomne vilajett.
Jaanus Tamkivi

Jaanus Tamkivi (sündinud 17. novembril 1959 Kuressaares ) on Eesti poliitik, aastatel 2007–2011 oli keskkonnaminister.
Tamkivi kuulub Eesti Reformierakonda.

Haridus

1978 lõpetas Tamkivi Kuressaare 1. Keskkooli ja 1983 Tallinna Polütehniline Instituudi ehitusinseneri erialal.

Töökäik

Pärast TPI lõpetamist töötas Tamkivi 1989. aastani Saare KEKi töödejuhatajana . 1989–1992 oli ta Saaremaa Restaureerimisvalitsuse keskaegsete kirikute restaureerimise osakonna juhataja. 1992–1996 juhatas ta aktsiaseltsi Tansar.
1996–2005 oli ta Kuressaare linnapea . Linnapeana sattus ta meedia huviorbiiti seetõttu, et teda kahtlustati ametiseisundi kuritarvitamises, kui tellis väidetavalt ebaseaduslikult Kuressaare Raekeskuse äärse kõnnitee ehituse .
Tamkivi kuulus 2005–2007 X Riigikogusse. Ta oli keskkonnakomisjoni esimees, hiljem Reformierakonna fraktsiooni esimees.
Ta valiti XI Riigikogusse. 5. aprillil 2007 ametisse astunud Andrus Ansipi teises valitsuses oli ta keskkonnaminister (kuni 6. aprillini 2011).
2011–2015 oli ta XII Riigikogu liige.

Isiklikku

Jaanus Tamkivi on abielus Eva Tamkiviga. Neil on pojad Kaspar ja Karl-Hendrik ning tütar Kristel.
Pere suvekodu Vedruka külas sai 2004. aastal võistlusel "Kodu kauniks" Saare maakonnas 4. koha.
2006. aasta oktoobri keskel, pühapäeva õhtul pärast kella seitset kohtus Tamkivi Kihelkonna–Kuressaare maanteel mootorrattaga sõites hirvepulliga, kes ootamatult teele hüppas. Tamkivi püüdis hirvest mööduda, kuid kaotas juhitavuse, kukkus ning murdis kämblaluu ja mõne roide. Kõige rohkem sai õnnetuses kannatada mootorratas Kawasaki Vulcan, Tamkivi oli kodusel ravil kõigest mõne päeva. Tamkivi hinnangul olnuks 150 kg kaalunud hirvele otsasõitmine veel hullem olnud.
Aadu Regi

Aadu Regi (3. november 1912 Tallinn – 10. oktoober 2011 Oulu) oli eesti helilooja, klarnetist, puhkpilliorkestrite dirigent ja muusikapedagoog.
Regi õppis aastatel 1930–1936 ja 1943–1944 Tallinna Konservatooriumis Bernhard Luki klarnetiklassis, ta lõpetas aastal 1963 Tallinna Riikliku Konservatooriumi Juhan Kaljaspooliku õpilasena.
Aastatel 1930–1933 mängis Regi mitmes suveorkestris, aastal 1933 Tallinna garnisoni orkestris, aastatel 1941–1944 Tallinna Töölisteatri orkestris, aastatel 1944–1945 Vanemuise teatri orkestris. Aastatel 1945–1951 töötas ta Vanemuises dirigendi ja koormeistrina. 
Aastatel 1951–1956 oli ta nõukogude okupatsioonivõimude poolt küüditatud Kemerovo ja Omski oblastisse. 
1944–1951 ja 1956–1991 oli ta Tartu Muusikakoolis õpetaja. 1991–1999 tegutses ta pedagoogina Soomes.
Aadu Regi suri 10. oktoobril 2011 Oulu haiglas.
Aastakümnete vältel osales Regi paljude muusikakollektiivide töös. Ta on juhatas teater Vanemuine sümfooniaorkestrit, Tartu Ülikooli sümfooniaorkestrit, Heino Elleri nimelise Tartu Muusikakooli orkestrit ja puhkpilliorkestrit Tartu, samuti oli ta laulupidudel puhkpilliorkestrite üldjuht.
Aadu Regi oli aastast 1967 Eesti Teatriliidu liige, Eesti Heliloojate Liidu liige oli ta aastast 1992 (surres 98-aastasena oli ta selle liidu vanim liige) ja Eesti Kooriühingu auliige oli ta aastast 2002.
Lisaks pedagoogitööle täiustas Regi puhkpilliõpetuse ja dirigeerimise metoodikat ning avaldas sellekohaseid raamatuid. Ta kirjutas palu puhkpilliorkestrile, klarnetile, viiulile ja trompetile, soololaule ja muusikat teatrietendustele. Regi avaldas raamatu puhkpillide õpetamisest (1970) ja orkestritööst (1986), klarnetiõpiku (1994) ning mälestusteraamatu "Muusikast ja muust" (2000).
Johannes Burchart X

Johannes Burchart X (1843 Tallinn – 1891) oli Tallinna apteeker. Ta oli Tallinna Raeapteeki 1582–1911 juhtinud Burchartide nn apteekrisuguvõsa viimane esindaja.

Isiklikku

Tema isa oli apteeker Johannes Burchart IX.
String

Stringide tüübid

Kinnine string on otsteta, lahtine string on kahe otsaga. I tüüpi stringiteooria järgi on olemas ainult lahtised stringid. 
Stringil on orientatsioon, mis määrab tema võnkumissuuna. Stringi, mille mõlemad orientatsioonid annavad ühesuguse võnkumise, nimetatakse mitteorienteeritud stringiks, teistsugust stringi orienteeritud stringiks. 
Kui stringi kirjeldav funktsionaal sõltub ainult bosonmuutujatest, nimetatakse seda bosonstringiks, kui ainult fermionmuutujatest, siis fermionstringiks. Kui funktsionaal sõltub nii boson- kui ka fermionmuutujateks, nimetatakse seda supersümmeetria korral supersümmeetriliseks stringiks ehk superstringiks.  Kui supersümmeetria nõue on osaliselt mittetäidetav, nimetatakse seda heterootiliseks stringiks.
Ajaloolane

Ajaloolane on teadlane, kelle uuritavaks valdkonnaks on ajalugu.
Sultan

Sultan on valitseja tiitel islamimaades (araabia keeles سلطان‎ Sulṭān). Sultani valitsetavat riiki nimetatakse sultanaadiks (araabia keeles سلطنة‎).
Tiitlil on mitu ajaloolist tähendust. Algselt oli see araabia keeles abstraktne nimisõna, mis tähendas "jõudu", "võimu" ja "valitsemist" ning tulenes verbaalnoomenist سلطة sulṭah, mis tähendas "võimu". Hiljem muutus see niisuguste valitsejate tiitliks, kes kuulutasid end valitsemises praktiliselt peaaegu sõltumatuks, kuid ei pretendeerinud kogu kalifaadile; samuti nimetati nii kalifaadi provintsi võimsat asevalitsejat.
Esimesena kandis sultani tiitlit Ghazni valitseja Mahmud Ghaznawi (valitses 998-1030) Afganistanis. Hiljem sai "sultanist" tavapärane valitsejatiitel Seldžukkide riigis ja Osmanite riigis ning Aijubiidide ja Mamelukkide Egiptuses. Tiitli usulisi seoseid näitab tõik, et Kairos resideeriv varikaliif andis 1383. aastal sultanitiitli Osmanite riigi kolmandale valitsejale Murad I-le; tema eelkäijad olid vaid beid või emiirid.
Tänapäeval on sultanid Bruneis ja Omaanis. Indoneesias on Yogyakarta eripiirkonna sultan selle provintsi kuberner. Malaisia üheksast riigist seitsme (Johor, Kedah, Kelantan, Pahang, Perak, Selangor ja Terengganu) valitsejad kannavad samuti sultani tiitlit.
Posti tänav (Viljandi)

Posti tänav on tänav Viljandi kesklinnas. Tänav sai nime 1915.
Tänav saab alguse Tallinna tänavalt, ristub Juhan Liivi, Lossi, Koidu, Mäe, Eha ja Väike tänavaga ning lõpeb Kõrgemäe tänaval.
Tänava pikkus on 829 m.

Ajalugu

Posti tänav (saksa keeles Posttrasse) on tekkinud uute linnakvartalite loomise ajal pärast 1789. aastat. Enne seda asus Viljandi mõisale kuulunud piirkonnas olevas kvartalis 3 hoonet.
Helmi Jansen

Helmi Jansen (neiupõlvenimega Helmi-Maria Tamman, 1908–1920 Helmi Press; 15. märts 1889 Viljandi – 5. märts 1960 Tallinn) oli eesti ajakirjanik, tõlkija, naisõiguslane ja poliitik.
Lõpetas Tallinna linna kõrgema tütarlaste kooli. Peterburi konservatooriumis aastatel 1915-1917 laulmist õppides oli Helmi Jansen üks eestlastest, kes organiseeris 27. märtsil 1917 Peterburis eesti meeleavalduse.
Eesti Sotsiaaldemokraatilise Tööliste Partei nimekirjas valiti ta Eesti Asutavasse Kogusse, kus ta muuhulgas kirjutas alla ka mõisate võõrandamise aktile. Samuti valiti ta Tallinna linnavolikokku.
1919. aastal valiti ta Eesti Ajakirjanike Liidu esimese juhatuse liikmeks, liidu liikmeks jäi ta 1928. aastani. 1923–1930 oli ta Eesti Naisorganisatsioonide Liidu juhatuse liige.
Peterburis viibides töötas ta mõnda aega "Pealinna Teataja" toimetuse liikmena. Hiljem Tallinna asudes jätkas ta oma ajakirjanduslikku tegevust "Sotsiaaldemokraadi" ja hiljem "Rahva Sõna" toimetuse liikmena ja 1923—1925 ajakirja "Ronk" toimetajana.

Isiklikku

Helmi Janseni teine abikaasa oli maalikunstnik August Jansen, nende tütred olid ajaloolane Ea Jansen ja Loo Jansen (1927–1944). Helmi Jansen on maetud Metsakalmistule.
Krüdenershofi mõis

Krüdenershofi mõis (saksa keeles Krüdenershofi) oli rüütlimõis Liivimaal Volmari kreisis Lemsalu kihelkonnas.
Mõis kuulus Wolmar ja Johann Jarensbachile. Vennad pantisid selle aastal 1621 2000 taalri eest Werner von Diepenbrockile. Tolle kasupoeg Arend Thor Avest loovutas mõisa omakorda Riia linnale. Hiljem kujunes see Lemsalu mõisa osaks.
Glenn Gould

Glenn Herbert Gould (25. september 1932 Toronto – 4. oktoober 1982 Toronto) oli Kanada pianist, kellest kujunes üks 20. sajandi olulisemaid ja kuulsamaid klaverimängijaid. Kõige paremini tuntakse Gouldi Johann Sebastian Bachi loomingu interpreedina, seda peamiselt tänu isikupärasele klaverimängu tehnikale ja interpretatsioonile.
Taavet Mutsu

Isiklikku

Taavet Mutsu sündis põllutööliste Mari Mutso (21. august 1856 – 26. oktoober 1924) ja Jaan Kripsoni (29.november 1862 - ?.?. 1886) ainsa pojana. Isa suri 24-aastasena (tiisikusse). 7-aastaselt hakkas suviti enesele leiba teenima karjapoisina. Aastatel 1889–1892 käis talviti Juhan Suitsu (Võõpste küla kooliõpetaja) juures raamatutarkust nõudmas. Sealt edasi 7 aastat sulasepõlve. 1903. aastal kolis Taavet Mutsu koos emaga Tartusse, kus algas osavõtt seltskonnaelust. Samal 1903. aastal astus Taavet Mutsu Eesti Noorte Meeste Kristliku Ühingu liikmeks ja asus tööle raamatukoguhoidjana. Aastatel 1904–1907 oli ta ametis Tartu Närvikliinikus väravavahi ja haigeravitsejana, põetajana. 1907. aasta kevadel abiellus Taavet Mutsu Marie Saarega (30. mai 1882, Peterburi kubermangus, Oudova maakonnas). Neil oli kolm last: Eha Mutsu (Ojamaa), Aadu Mutsu ja Enn Mutsu.
Noortepargi kivi

Noortepargi kivi (ka Lastepargi kivi) on kaitsealune rändrahn Tallinnas Kadrioru pargis Karna allee lähedal. 
Kivi mõõtmed on 4,6 x 3,4 x 1,9 m. Kivi on kaitse alla 1938. aastast.
Prokarüoot

Prokarüoot ehk prokarüont on eeltuumne rakk. Neil puudub membraaniga piiritletud tuum ning raku sisemuses on tunduvalt vähem erinevaid organelle ja membraanseid struktuure kui eukarüootidel. 
Prokarüoodid on jagatud kahte domeeni: bakterid ja arhead. Arhe(a)d või arhe(a)bakterid on hiljaaegu (Woese, Kandler & Wheelis, 1990) tunnustatud domeen. Varem arvati, et arhead elavad ainult teistele organismidele kõlbmatutes elupaikades, mida iseloomustavad ülikõrge või ülimadal temperatuur, pH-ekstreemsus või radioaktiivne kiirgus, kuid leitud on, et nad asustavad ka teisi (normaalseid) elupaiku. 
Arvatakse, et prokarüoodid on esimesed  planeedil Maa tekkinud elusolenditest. Väga umbkaudselt tekkisid nad 3,8 miljardit aastat tagasi.  
Enamik prokarüoote on ainuraksed, kuid leidub ka hulkrakseid organisme. 
Prokarüootide hulka kuuluvad eubakterid, arhed ja tsüanobakterid.
Saarlaste Mats

Saarlaste Mats oli huumoriajakiri, mis ilmus 1920. aastal Saaremaal, Kuressaares. Väljaandja Saaremaa Kirjastusühisus, vastutavaks toimetajaks oli Aleksander Valtin (Waltin).
Saarlaste Matsi ilmus ainult kaks numbrit ja ajakiri jäi seisma majanduslikel põhjustel.
Igavene homne

Sisututvustus

"Igavene homne" on lugu Elizaldede perekonnast. Pere noorim laps Fernanda armub majateenija Soledad Cruzi lapsesse Eduardosse. Pereisa Gonzalo on rikas ettevõtja, kuid kunagi saabub kõigele ilusale lõpp.
Gonzalot vihkab Artemio Bravo, kes palkab Rebecca Sanchezi perekonda hävitama. Naine valetab ennast Barbara Grecoks ja valmistub kättemaksuks. Ta lahutab Eduardo Fernandast ja saadab ta internaatkooli ja tapab Gonzalo naise Montserrati, ajades süü tütre Liliana kaela, kes pannakse hullumajja. Barbara ise abiellub Gonzaloga.
15 aasta möödudes täidab Barbara ikka salapärase Artemio käske. Eduardo ema Soledad on ainus, kes teab, kes Barbara tegelikult on, kuid ta peab saladust kandma kuni surmani, vastasel korral tapab Barbara Eduardo. Fernanda peab abielluma Damian Gallardoga, kuid ei teagi, et too on Barbara armuke.
Biostroom

Biostroom on kivimis leiduv kiht lamedatest kivimikehadest, mis koosnevad põhiliselt kinnitunud organismide (peamiselt korallide) kivististest. Tekkelt sarnanevad biostroomidega biohermid, mis on aga kupli- või kuhikulaadsed.
Biostroome leidub ka Eestis. Nt Kurevere pangamäel paljandub Jaagarahu lademe Pangamäe kihistiku biostroom.
Georg Christian Luther

Georg Christian Luther (1717 Breslau – 1800 Tallinn) oli baltisaksa päritolu Eesti kaupmees ja ettevõtja.
Ta oli baltisaksa "Lutherite dünastia" esiisa. Georg Christian Lutheri poeg oli Tallinna suurgildi oldermann ja ajakirjandustegelane Dietrich Martin Luther.
Innovatsioon

Innovatsioon  kõige üldisemas mõttes on millegi uut moodi tegemine. See võib viidata järkjärgulistele, radikaalsetele või revolutsioonilistele muutustele mõtlemises, toodetes, protsessides või organisatsioonides. Tavaliselt tehakse vahet leiutamisel ehk idee esmaavaldamisel ja innovatsioonil ehk ideede edukal ellu rakendamisel. Paljudes valdkondades peab see miski uus olema oluliselt erinev senisest, et seda saaks nimetada innovatsiooniks, mitte pelgalt tähtsusetu muudatus näiteks kunsti, majanduse, äri või valitsuse poliitika vallas. Majanduses peab muutus suurendama väärtust, kliendiväärtust või tootja väärtust. Innovatsiooni eesmärgiks on positiivne muutus, muutmaks kedagi või midagi paremaks. Tootlikkuse kasvu kaasa toov innovatsioon on peamine majandusliku rikkuse kasvu allikas.
Innovatsioon on majandusteaduse, tehnoloogia, sotsioloogia ja inseneriteaduse oluline uurimisvaldkond.  Kõnekeeles samastatakse sõna "innovatsioon" tihti protsessi tulemiga. Kuid majandusteadlased keskenduvad pigem protsessile tervikuna, alates selle algatanud ideest kuni idee muundumiseni millekski kasulikuks, idee rakendamisele ning süsteemile, milles  innovatsiooni protsess aset leiab. Kuna innovatsiooni peetakse ka majanduse peamiseks käima lükkavaks jõuks, eriti kui see viib tootlikkuse suurendamiseni, peavad tegureid, mis viivad innovatsioonini, oluliseks ka poliitikakujundajad.
Teadusharu, mis  uurib innovatsiooni, nimetatakse innovaatikaks.

Sissejuhatus

Organisatsiooni kontekstis võib innovatsioon läbi efektiivsuse, tootlikkuse, kvaliteedi, konkurentsivõimelisuse, turuosa jne. parendamise olla seotud tulemuste ning kasvuga. Kõik organisatsioonid saavad uuendusi kasutusele võtta, sealhulgas näiteks haiglad, ülikoolid ja kohalikud omavalitsused.
Kuigi innovatsioon tavaliselt lisab väärtust, võib innovatsioonil olla ka negatiivne või destruktiivne mõju – kui uuenduste läbi viimisel lõhutakse või muudetakse vanu organisatsioonilisi vorme ja tavasid. Organisatsioonid, mis ei ole võimelised uuendusi efektiivselt läbi viima, võidakse hävitada nende poolt, kes seda suudavad. Seega innovatsiooniga kaasneb tavaliselt risk. Innovatsiooni peamiseks  väljakutseks on hoida tasakaalu protsessi- ja tooteinnovatsiooni vahel. Kui protsessiinnovatsioonidega kaasneb tavaliselt paremat efektiivsust lubav ärimudel, mis on omakorda otseselt kasulik aktsionäridele, siis tooteinnovatsioonidega kaasneb klientide rahulolu kasv, seda aga teadus-ja arendustegevuse kulude kasvu riskiga, mis võib omakorda lühiajaliselt vähendada aktsionäride tulu. Kokkuvõtlikult võib öelda, et innovatsiooni võib kirjeldada kui idee välja mõtlemiseks kuluva aja ja jõupingutuste (R), idee välja arendamiseks kuluva aja ja jõupingutuste (D) ning idee ärilisele rakendamiseks kuluva aja ja jõupingutuste (C) summat.
Gert Kams

Klubikarjäär

2006–2012 mängis ta Tallinna FC Floras.

Koondisekarjäär

Ta on mänginud Eesti koondises 51 korral ning löönud 2 väravat. Esimese värava sai ta kirja sõprusmängus El Salvadori vastu, kus tema seljapõrkest lendas väravasse Raio Piiroja löödud pall.
Holger Mölder

Holger Mölder (sündinud 13. jaanuaril 1962) on Eesti politoloog.
Ta lõpetas 1994. aastal Eesti Humanitaarinstituudi, kaitses 1998. aastal magistrikraadi rahvusvahelises julgeolekus ja tsiviil-militaarsuhetes U.S. Naval Postgraduate Schoolis ja 2010. aastal doktorikraadi politoloogia erialal Tartu Ülikoolis.
Koos Indrek Olmaruga asutas Mölder 1992. aastal ajakirja Magellani pilved, 2010. aastal ühiskondlik-poliitilise blogi "Persona in fieri" ning 2011. aastal kultuuriloolise blogi "Aegumatud intervjuud".
Panustehnika

Panustehnika on dekoratiivkunstis kasutatav kaunistusviis, mille puhul erinevatest, sageli kontrastse tekstuuri või värviga materjalidest dekoor paigustatakse (panustatakse) alusmaterjali süvendisse. Panustehnikad on näiteks bidri, inkrustatsioon, intarsia, marketrii, mosaiik, niello, taušeerimine, cloisonné, oterdis, pietra dura jt.
Organum

Organum (vanakreeka keeles ὄργανον organon 'instrument', 'tööriist') on Lääne-Euroopa keskaja muusikas esinev varaseim polüfoonia tüüp. See rajaneb Gregoriuse koraali meloodial, mis on põhiviis (vox principalis) ja millele on lisatud üks või mitu kaunistushäält (vox organalis). 11. sajandi muusikateoreetilistes teostes nimetatakse neid ka vox praecedens ('eelnev või olulisem hääl') ja vox subsequens ('järgnev või kohanduv hääl').
Muusikaajaloo õpikutes kasutatakse sõna "organum" 10.–13. sajandil loodud mitmehäälse muusika kohta. Organumiks võidakse nimetada ka ajaloolist eeskuju matkivas stiilis loodud heliteost.

Paralleelorganum

Varaseim organumi tüüp. Alates 10. sajandist, kaunistushääl vox organalis liigub paralleelselt vox principalis'ega kvindi või kvardi võrra madalamal (puhas parafoonia), lubatud on ka mõlema hääle oktavis dubleerimine. Tegemist oli improvisatsioonilise laulmisega, üleskirjutatud muusikat on noodinäidetena vaid teoreetilistes traktaatides. Allikad: "Musica enchiriadis" 10. sajandist, sama tehnikat kirjeldab ka Guido 11. sajandil koostatud "Micrologus de disciplina artis musicae"

Vaba organum

Organumi tüüp, mida leidub allikais alates 11. sajandi teisest poolest. Vabas organumis on juhthääl vox principalis jäänud alumiseks ja vox organalis ei järgi enam tema meloodiajoonist. Võrdlemisi rangelt on määratud intervallid, põhiliselt kasutatakse ikka kvinti, kvarti ja oktavi, mida peeti täielikeks konsonantsideks, aga kohati juba ka tertsi ja seksti. Sekundit ja septimit on välditud ("... quia male sonant" 'sest kõlavad halvasti'). Vox organalis pole siiski veel iseseisev meloodia, vaid ettekirjutatud vertikaalikombinatsioonide tulemus. Iseloomulik on noot-noodi-vastu tehnika. Allikad: Milano anonüümne traktaat "Ad organum faciendum", Montpellier' traktaat organumist, Johannes Affligemensise "De musica" (nendes on vaid noodinäited) ja esimene suurem kahehäälsete laulude kogu Winchesteri tropaarium aastaist 1000–1050, mille lisa sisaldab 164 kahehäälset organumi.

Melismaatiline organum

Alates 11. sajandi lõpust, kui juhtivaks laulukooliks kujunes Limoges'i St. Martiali klooster Lõuna-Prantsusmaal. Sellise organumi põhitunnuseks on rikkaliku melismaatikaga kaunistatud vox organalis, samas kui vox principalis on jäänud otsekui vundamendiks (cantus firmus) ja kaotanud oma iseseisva tähtsuse, sest ta helide vältused hakkasid sõltuma ülemise hääle melismidest. Erinevalt vabast organumist on kaunistushääl saanud lendleva, elava meloodilise vokaalse karakteri. Allikad: Limoges'i käsikirjad, Codex Calixtinus 12. sajandi teisest veerandist).
12. sajandi lõpul võis organum olla juba ka kolme- või neljahäälne (Notre-Dame'i koolkond).
Organume lõid Leoninus (kahehäälsed, väga liikuva ülemise häälega organumid) ja Perotinus (kolme- ja neljahäälsed organumid). Nad on ka esimesed nimepidi tuntud heliloojad.
Tallinna Raamatutrükikoda

OÜ Tallinna Raamatutrükikoda (ka: Raamatutrükikoda) on aastast 1985 Tallinnas tegutsev trükikoda; ühtlasi Eesti esimene spetsiaalselt raamatute trükkimiseks ja köitmiseks ehitatud trükikoda.
Ettevõte loodi aastal 1985, kuuludes algul Eesti Trükitööstuse koosseisu. Aastatel 1991–1993 tegutses rendiettevõttena. Aastast 1993 tegutseb trükikoda osaühinguna.
Ettevõttes töötab praegu 150 inimest.
1939. aasta põhja suusaalade maailmameistrivõistlused

1939. aasta põhja suusaalade maailmameistrivõistlused, olid 16. suusaalade maailmameistrivõistlused, mis toimusid 11.–19. veebruarini Zakopanes Poolas. Zakopane sai õiguse korraldada MM-võistlused juba teist korda ajaloos. Võistlused olid viimased enne teise maailmasõja põhjustatud pikka pausi maailma spordielus.
Päästja Kristuse katedraal

Päästja Kristuse katedraal (vene keeles Храм Христа Спасителя) on õigeusu katedraal Moskvas.
Perekonna tola

Perekonna tola on kaardimäng.

Mängu eesmärk:

Mängu eesmärk on see, et sul saaksid kaardid esimesena käest otsa. Kui need on otsas, oled võitnud.

Mängu käik

Mängimiseks kasutatakse 52 kaardiga kaardipakki. Kaardid laotatakse selg pealpool ringikujuliselt lauale. Esimene mängija võtab ringist kaardi ja paneb selle ringi keskele. Sellest saab ringi keskel asuva kaardipaki alus. Edasi laotakse kaarte sinna kaardijärjestuses. Näide: kui esimene kaart on 9, siis sinna peale laotakse 10, soldat, emand, kuningas, äss, kaks jne. Esimene mängija, kui ta on pannud ringi keskele esimese kaardi ära, võtab uue kaardi. Kui see juhtub olema näiteks 10 ja ringi keskel on 9, nagu eelnenud näites, saab ta panna kaardi ringi keskel asuvale üheksale ning võtta ringist uue kaardi. Kui tal tuli näiteks 2, siis ta ei saa seda sinna peale panna ja ta asetab selle enda ette ning mängukord läheb järgmisele mängijale. Järgmine mängija võtab taas kaardi ja temal on nüüd võimalus panna see sobivusel kas ringi keskele või oma kaasmängija kaardile. Kui selleks on võimalus saab ta võtta uue kaardi kuni tuleb kaart, mida ei saa kuhugi panna.
Kui ringist on kaardid otsa saanud, pöörab mängija, kelle kord on enda ees oleva paki ümber. Nüüd on tal võimalus panna pealmine kaart sobivusel kas ringi keskele või kaasmängijate paki peale, kui seda ei saa teha, asetab ta pealmise kaardi õigetpidi lauale. Mängu võidab see, kelle kaardid saavad esimesena otsa.
Rannamõisa mõis (Keila)

Rannamõisa mõis (saksa keeles Strandhof) oli rüütlimõis Keila kihelkonnas Harjumaal.
Mõisast on teateid alates 1589.
.coop

.coop on tippdomeen koostööle suunatud ettevõtete ja organisatsioonide jaoks. Kasutusel on alates 2001. aastast.
Muhv (rõivas)

Muhv on käte soojashoidmiseks mõeldud silindrikujuline riietusese. Muhv on tavaliselt valmistatud karusnahast.
Muhv toodi naiste rõivamoodi 16. sajandil. 17.-18. sajandil kandsid seda ka mehed. 20. sajandiks oli see jäänud vaid naiste rõivastusesemeks. Tänapäeval ei ole muhv enam eriti populaarne.